สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 ก.ค.60
7 ก.ค. 2560

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (6 ก.ค.) หลังจากมีรายงานว่า ตัวเลขจ้างงานของภาคเอกชนสหรัฐปรับตัวเพิ่มขึ้นน้อยกว่าคาดการณ์ นอกจากนี้ ตลาดยังได้รับแรงกดดันจากการร่วงลงของหุ้นกลุ่มเทคโนโลยี รวมทั้งความวิตกกังวลเกี่ยวกับสถานการณ์ตึงเครียดทางการเมืองระหว่างประเทศ หลังจากเกาหลีเหนือประกาศความสำเร็จในการยิงขีปนาวุธข้ามทวีป
ดัชนีเฉลี่ยอุตสาหกรรมดาวโจนส์ปิดที่ 21,320.04 จุด ร่วงลง 158.13 จุด หรือ -0.74% ดัชนี S&amp;P500 ปิดที่ 2,409.75 จุด ลดลง 22.79 จุด หรือ -0.94% ดัชนี Nasdaq ปิดที่ 6,089.46 จุด ลดลง 61.39 จุด หรือ -1.00%
 
ตลาดหุ้นยุโรปปิดลบ เมื่อคืนนี้ (6 ก.ค.) เนื่องจากนักลงทุนวิตกกังวลว่าธนาคารกลางหลายแห่งมีแนวโน้มที่จะเริ่มใช้นโยบายคุมเข้มทางการเงิน ซึ่งรวมถึงธนาคารกลางสหรัฐ (เฟด) และธนาคารกลางยุโรป (ECB)
ดัชนี Stoxx Europe 600 ปรับตัวลง 0.7% ปิดที่ 380.43 จุด
ดัชนี DAX ตลาดหุ้นเยอรมันปิดที่ 12,381.25 จุด ลดลง 72.43 จุด หรือ -0.58% ดัชนี CAC-40 ตลาดหุ้นฝรั่งเศสปิดที่ 5,152.40 จุด ลดลง 27.70 จุด หรือ -0.53% ดัชนี FTSE 100 ตลาดหุ้นลอนดอนปิดที่ 7,337.28 จุด ลดลง 30.32 จุด หรือ -0.41%
 
ตลาดหุ้นลอนดอนปิดในแดนลบ เมื่อคืนนี้ (6 ก.ค.) ตามทิศทางของตลาดหุ้นยุโรป ภายหลังจากธนาคารกลางยุโรป (ECB) ได้ออกมาส่งสัญญาณที่จะคุมเข้มนโยบายการเงิน ซึ่งได้เพิ่มความวิตกให้กับนักลงทุนเกี่ยวการกับแนวโน้มที่ธนาคารกลางของหลายประเทศมหาอำนาจทางเศรษฐกิจ จะดำเนินนโยบายการเงินที่เข้มงวดมากขึ้น
ดัชนี FTSE 100 ตลาดหุ้นลอนดอนลดลง 30.32 จุด หรือ -0.41% ปิดที่ 7,337.28 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดเพิ่มขึ้น เมื่อคืนนี้ (6 ก.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) ระบุว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว
สัญญาน้ำมันดิบ WTI ส่งมอบเดือนส.ค. เพิ่มขึ้น 39 เซนต์ หรือ 0.9% ปิดที่ 45.52 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 32 เซนต์ หรือ 0.7% ปิดที่ 48.11 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (6 ก.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ การร่วงลงของตลาดหุ้นนิวยอร์ก และตัวเลขจ้างงานภาคเอกชนของสหรัฐที่เพิ่มขึ้นน้อยกว่าคาดการณ์นั้น ยังกระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.6 ดอลลาร์ หรือ 0.13% ปิดที่ระดับ 1,223.30 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 8.7 เซนต์ หรือ 0.55% ปิดที่ 15.983 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 1.50 ดอลลาร์ หรือ 0.17% ปิดที่ 910.30 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 2.20 ดอลลาร์ หรือ 0.3% ปิดที่ 832.20 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (6 ก.ค.) ด้วยแรงกดดันจากข้อมูลตลาดแรงงานที่อ่อนแอของสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1422 ดอลลาร์ จากระดับ 1.1328 ดอลลาร์ ในขณะที่ปอนด์แข็งค่าขึ้น ที่ระดับ 1.2971 ดอลลาร์ จากระดับ 1.2916 ดอลลาร์ และดอลลาร์ออสเตรเลียอ่อนค่าลง ที่ระดับ  0.7587 ดอลลาร์ จากระดับ 0.7588 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.21 เยน จากระดับ 113.42 เยน และอ่อนค่าลงเมื่อเทียบกับฟรังก์สวิส ที่ระดับ 0.9615 ฟรังก์สวิส จากระดับ 0.9662 ฟรังก์สวิส